b"\n_START_ARTICLE_\nJos\xc3\xa9 Polo de Bernab\xc3\xa9 y Borr\xc3\xa1s\n_START_SECTION_\nCarrera pol\xc3\xadtica\n_START_PARAGRAPH_\nEstudi\xc3\xa0 dret a la Universitat de Val\xc3\xa8ncia i durant la primera guerra carlina, quan els carlins ocuparen Vila-real li van arrabassar les propietats familiars. Aleshores militava a l'ala m\xc3\xa9s liberal del Partit Moderat, amb el que fou nomenat tinent d'alcalde de Val\xc3\xa8ncia quan fou alcalde Jos\xc3\xa9 Campo P\xc3\xa9rez (1844-1847), i el 1846 diputat a Corts Espanyoles per la prov\xc3\xadncia de Castell\xc3\xb3. Va revalidar l'esc\xc3\xb3 el 1851, 1853, 1857, 1858, 1863, 1864 i 1867._NEWLINE_Membre de l'oposici\xc3\xb3 conservadora a Narv\xc3\xa1ez, el 1856 ingress\xc3\xa0 a la Uni\xc3\xb3 Liberal i fou vicepresident de les \xc3\xbaltimes Corts del regnat d'Isabel II d'Espanya. Durant el sexenni democr\xc3\xa0tic va romandre inactiu, i quan es produ\xc3\xad la restauraci\xc3\xb3 borb\xc3\xb2nica va pert\xc3\xa0nyer al Partit Liberal Conservador, amb el que fou elegit diputat per Vinar\xc3\xb2s a les eleccions generals espanyoles de 1876. Durant el seu mandat va presidir la comissi\xc3\xb3 parlament\xc3\xa0ria de la llei electoral. En 1880 va ingressar juntament amb el grup centralista al Partit Liberal Fusionista, per\xc3\xb2 el 1883 es va sumar a l'escissi\xc3\xb3 de la Izquierda Din\xc3\xa1stica. Amb aquest grup fou nomenat senador per les Illes Balears el 1881, i nomenat senador vitalici el 1883 per inst\xc3\xa0ncia del president del Consell de Ministres, el seu amic Jos\xc3\xa9 de Posada Herrera. Des del 1949 gaudeix d'una est\xc3\xa0tua a Vila-real, obra de Josep Pasqual Ortells L\xc3\xb3pez.\n_START_SECTION_\nActivitat empresarial\n_START_PARAGRAPH_\nEra un gran propietari agr\xc3\xadcola, i les seves possessions eren repartides per Vila-real, Borriana, Vistabella del Maestrat i Atzeneta del Maestrat. En la seva activitat agr\xc3\xadcola va incorporar novetats tecnol\xc3\xb2giques que van tenir una important repercussi\xc3\xb3 en la producci\xc3\xb3, com l'\xc3\xbas dels superfosfats i abonaments minerals per a l'abonat, activitat en la qual fou pioner. En les seves m\xc3\xa9s de 2.500 fanegades de terreny va reempla\xc3\xa7ar vinyes i oliveres per mandarines, introduint aix\xc3\xad el seu cultiu a la Plana Baixa. Va potenciar el comer\xc3\xa7 exterior de taronges, precedent del modern comer\xc3\xa7 amb Les Halles de Par\xc3\xads i diversos mercats anglesos, alemanys i su\xc3\xafssos. Una de les primeres marques de c\xc3\xadtrics patentada a Espanya duia el seu nom, de la que a finals dels anys 1860 exportava ja m\xc3\xa9s de 50.000 caixes. Amb la seva activitat exportadora va impulsar el port de Vinar\xc3\xb2s. Tamb\xc3\xa9 va experimentar el conreu del tabac i la canya de sucre a les seves finques._NEWLINE_En 1870 va fundar la Companyia An\xc3\xb2nima de Barris Obrers de Val\xc3\xa8ncia, que va promoure la construcci\xc3\xb3 de cases barates per als treballadors, per tal d'afeblir la influ\xc3\xa8ncia de l'internacionalisme obrerista entre els treballadors. I el 1879 apareixia com a copropietari d'una f\xc3\xa0brica de rajoles a Onda."